KANNANOTTO SYKSY 2021:

ANNA ÄÄNESI KUULUA

Suomessa pidetään hyvinvointialueiden valtuustoedustajien vaalit tammikuun 23. päivänä 2022.

Valtuustoedustajien vaaleja voidaan pitää paikallisvaaleina, sillä niissä valitaan oman hyvinvointialueen edustajisto hoitamaan oman maakunnan sosiaali- ja terveysasioita. Lisänä tehtäviin kuuluu palo- ja pelastuslaitoksen toiminta.

Koska tuleva valtuusto päättää varsin merkittävästä osasta kuntien rahankäyttöä, vaalit herättävät paljon mielenkiintoa puoluepolitiikassa ja näin ollen on olemassa vaara, että paikallisten osaajien saaminen valtuustoihin jää isompien saappaiden alle. Näin voi käydä varsinkin pienemmissä kunnissa.

Eläkeliiton toiminta-ajatus eläkeläisten ja eläketurvaa tarvitsevien henkisten ja aineellisten etujen ja oikeuksien valvomisesta sekä sosiaalisen turvallisuuden ja hyvinvoinnin edistämisestä on näissä vaaleissa erittäin tärkeä asia. Kantaa ottamalla ja nostamalla asiat keskusteluun saadaan ikäihmisten asiat pysyvästi esille aluevaltuustojen työskentelyyn. Kun tähän vielä lisätään alueellinen tasa-arvo, inhimillisyys ja ikäystävällisyys koko maakunnan alueella, niin näiden vaalien merkitys ikääntyneille on keskeinen.

Meillä eläkeläisillä on varsin moninaisia taitoja sekä tietämystä asioiden hoidosta. Miksi siis emme lähtisi vaaliuurnille arvostamamme ehdokkaan taakse. Laaja ja monipuolinen palveluverkko on meille ikääntyville elintärkeä. Monilla ei ole enää mahdollisuutta tai voimia lähteä hakemaan peruspalveluja kaukaa, kun joukkoliikennekään ei enää toimi haja-asutusalueilla.

Äänestämällä voimme vaikuttaa tulevan maakuntamme palvelujen jakautumiseen niin, ettei kaikki tapahdu vain suurissa yksiköissä ja maakuntien keskuksissa.

Pekka Haimila

Eläkeliiton Karjalan piiri ry